En mand blev lørdag aften ramt af et skud på en cykelsti i Ballerup.

Den 28-årige mand blev ramt af et skud i sit venstre ben.

Det oplyser Københavns Vestegns Politi i en pressemeddelelse søndag.

Politikredsen modtog anmeldelsen om episoden, der fandt sted på en cykelsti ved Banetoften 30 - der også kaldes Pederstrup-stien - klokken 21:22 lørdag aften.

Manden, der blev ramt, blev efterfølgende kørt til Herlev Hospital.

Han er uden for livsfare.

'Der er intet, der tyder på, at skudepisoden er banderelateret,' oplyser politikredsen.

Vidner har til politiet beskrevet gerningsmanden som værende en mand af dansk udseende og mellem 20 og 25 år.

Han beskrives som mellem 175 og 185 centimeter høj og med lyst, mellemlangt hår. Han talte dansk.

Gerningsmanden flygtede ifølge politiet fra stedet på en sort damecykel, der havde en brun flettekruv på metalgitter og muligvis et brunt sæde.

Københavns Vestegns Politi efterforsker i øjeblikket sagen og vil gerne høre fra vidner.

Har du oplysninger, der kan hjælpe politiet med sagen, bedes du ringe på telefonnummer 43861448.

B.T. følger sagen.